《淮上杂诗三首 其三》
明代·宗臣

世人重结交，纷纭骋路衢。贵者日以近，贱者日以疏。

嗟哉漂母心，乃与世人殊。壮士困风尘，谁为识雄图。

况乃饥寒色，一饭立相呼。一饭何足言，感此心区区。

千金以相赠，华名照四隅。何世无英雄，按剑疑投珠。

瞻彼垂纶者，泪下连衣裾。

作者简介：宗臣（1525～1560）明代文学家。字子相，号方城山人。兴化（今属江苏兴化）人。南宋末年抗金名将宗泽后人。嘉靖二十九年进士，由刑部主事调吏部，以病归，筑室百花洲上，读书其中，后历吏部稽勋员外郎，杨继盛死，臣赙以金，为严嵩所恶，出为福建参议，以御倭寇功升福建提学副使，卒官。诗文主张复古，与李攀龙等齐名，为“嘉靖七子”（后七子）之一，散文《报刘一丈书》，对当时官场丑态有所揭露，著有《宗子相集》。